b'\n_START_ARTICLE_\nMarseille\n_START_SECTION_\nGeografija\n_START_PARAGRAPH_\nKraj se nahaja v Provansi ob Sredozemskem morju.\n_START_SECTION_\nZgodovina\n_START_PARAGRAPH_\nNaselje je ustanovilo jonsko mesto Fokaja kot svojo kolonijo v 6. stoletju pred na\xc5\xa1im \xc5\xa1tetjem pod imenom Massalia. S prihodom starih Grkov na to ozemlje dobi pod njihovo upravo status republike in se uspe\xc5\xa1no razvija kot pristani\xc5\xa1ko in trgovsko mesto kot tudi kulturno sredi\xc5\xa1\xc4\x8de. Pod pritiskom ligurskih plemen so se Grki zatekli pod okrilje rimske vojske, ki so prispeli na to obmo\xc4\x8dje leta 125 pr. n. \xc5\xa1t. Tedanja Massilia je kljub temu \xc5\xa1e nadaljnja tri stoletja zadr\xc5\xbeala status svobodnega trgovskega mesta pod gr\xc5\xa1ko upravo. _NEWLINE_S propadom Rimskega cesarstva postane tudi Massilia plen galskih plemen. S prihodom kr\xc5\xa1\xc4\x8danstva v za\xc4\x8detku 6. stoletja upravo nad mestom po\xc4\x8dasi prevzame lokalna Cerkev, obmo\xc4\x8dje Massilie pa se od nekdaj zelo razvitega mesta zmanj\xc5\xa1a na utrjeni del \xc5\xa1kofije.  _NEWLINE_Ponovni razcvet do\xc5\xbeivlja Marseille v 10. in 11. stoletju pod za\xc5\xa1\xc4\x8dito provansalskih viskontov, ko postane izhodi\xc5\xa1\xc4\x8dno pristani\xc5\xa1\xc4\x8de za kri\xc5\xbearske vojne. Leta 1214 Marseille ponovno postane neodvisna republika, vendar le do 1252. Leta 1347 mesto prizadene kuga, ki pomori ve\xc4\x8d kot polovico prebivalstva (od takratnih 90.000). Po plenjenju in opusto\xc5\xa1enju mesta s strani Aragoncev v letu 1423 je Marseille kmalu ponovno o\xc5\xbeivil. Leta 1437 je provan\xc5\xa1ki grof Rene An\xc5\xbeujski; kot naslednik svojega o\xc4\x8deta Ludvika II. bi moral postati kralj Sicilije; s prihodom v Marseille naredil kraj za najutrjenej\xc5\xa1e naselje zunaj Pariza. Status dotedanjega kraja je dvignil na nivo mesta in mu odobril dolo\xc4\x8dene privilegije. V tem \xc4\x8dasu je Marseille bil glavna pomorska baza an\xc5\xbeujskemu vojvodu pri ponovnem zavzetju Sicilskega kraljestva._NEWLINE_Po priklju\xc4\x8ditvi Provanse k Franciji leta 1481 je Marseille ohranil posebno upravo pod nadzorstvom kraljevih odposlancev. V letu 1660, za \xc4\x8dasa vladavine Ludvika XIV., se je mesto za\xc4\x8delo \xc5\xa1iriti tudi zunaj mestnega obzidja._NEWLINE_Proti koncu 18. stoletju so me\xc5\xa1\xc4\x8dani pozdravili revolucionarne ideje. Leta 1792 je tako 500 prostovoljcev s pesmijo "Chant de guerre pour l\'arm\xc3\xa9e du Rhin" vstopilo v Pariz, kjer so jih mno\xc5\xbeice ljudi navdu\xc5\xa1eno sprejele. Pesem je kasneje postala francoska dr\xc5\xbeavna himna pod imenom La Marseillaise._NEWLINE_V drugi polovici 19. stoletja se Marseille \xc5\xa1e nadalje \xc5\xa1iri kot "glavno cesarsko pristani\xc5\xa1\xc4\x8de". V tem \xc4\x8dasu so zgrajene \xc5\xa1iroke avenije in \xc5\xa1tevilne velike stavbe. V prvi polovici 20. stoletja je Marseille praznoval status trgovskega mesta in pristani\xc5\xa1\xc4\x8da skozi kolonialne razstave 1906, 1922; iz tega \xc4\x8dasa izvira veli\xc4\x8dastno stopni\xc5\xa1\xc4\x8de na \xc5\xbeelezni\xc5\xa1ki postaji, poveli\xc4\x8devano francoske kolonialne uspehe. Leta 1934 je bil v pristani\xc5\xa1\xc4\x8du med sre\xc4\x8danjem s francoskim zunanjim ministrom Barthoujem umorjen jugoslovanski kralj Aleksander I. Kara\xc4\x91or\xc4\x91evi\xc4\x87._NEWLINE_Med drugo svetovno vojno, v \xc4\x8dasu nem\xc5\xa1ke okupacije, je bil Marseille mo\xc4\x8dno sredi\xc5\xa1\xc4\x8de Francoskega odporni\xc5\xa1kega gibanja, zaradi tega je bila ve\xc4\x8d kot tretjina starega dela mesta uni\xc4\x8denega v mno\xc5\xbei\xc4\x8dnem projektu \xc4\x8di\xc5\xa1\xc4\x8denja s ciljem zmanj\xc5\xa1ati mo\xc5\xbenosti za skrivanje in organiziranje \xc4\x8dlanov odporni\xc5\xa1kega gibanja._NEWLINE_Po vojni je bila ve\xc4\x8dina mesta obnovljenega v 50. letih. V tem \xc4\x8dasu je mesto slu\xc5\xbeilo kot dohodno pristani\xc5\xa1\xc4\x8de za ve\xc4\x8d kot milijon imigrantov iz nekdanjih francoskih kolonij, predvsem Al\xc5\xbeirije._NEWLINE_Po naftni krizi 1973 in padcu gospodarstva je Marseille postal leglo kriminalne dejavnosti z veliko stopnjo rev\xc5\xa1\xc4\x8dine, s pomo\xc4\x8djo na\xc4\x8drtov in skladov Evropske zveze pa se je razvilo v moderno mesto z osnovo na napredni tehnologiji in oljni rafineriji.\n_START_SECTION_\nKultura\n_START_PARAGRAPH_\nMarseille je bil Evropska prestolnica kulture leta 2013.'